OM Materials (Sarawak) derma PPE bernilai RM1.4 juta
KUCHING: OM Materials (Sarawak) Sdn Bhd, sebuah syarikat bersekutu Cahya Mata Sarawak Berhad (CMS), telah menyumbangkan peralatan perlindungan peribadi (PPE) bernilai RM1.4 juta kepada barisan hadapan kerajaan dan kakitangan perubatan. Sumbangan PPE tersebut terdiri daripada 10,000 pakaian pelindung perubatan, 10,000 gaun pengasingan, 5,000 pelindung muka, dan 5,000 kaca mata keselamatan akan banyak membantu melindungi barisan hadapan yang bertugas merawat pesakit Covid-19 yang disyaki dan dijangkiti. Sumbangan tersebut diserahkan semalam oleh Pengarah Urusan Kumpulan CMS, Dato Isaac Lugun bersama Mustapha Ismuni (kedua-dua merupakan Pengarah OM Materials (Sarawak) Sdn Bhd), kepada Timbalan Ketua Menteri Sarawak, Datuk Amar Douglas Uggah Embas (yang juga Pengerusi Jawatankuasa Pengurusan Bencana Negeri). Mengulas mengenai sumbangan tersebut, Pengerusi Eksekutif OM Materials (Sarawak) Sdn Bhd, Low Ngee Tong berkata, “Wabak Covid-19 adalah krisis global dengan skala yang belum pernah terjadi sebelum ini, tidak ada negara yang dikecualikan, dan telah memberi kesan buruk kepada Sarawak. Kami berminat untuk membantu Kerajaan Sarawak dalam menangani penyebaran wabak ini.” Beliau menambah, “Memandangkan kapasiti terhad terhadap rantaian bekalan peralatan semasa, kami gembira dapat menaja PPE sebagai tanda sokongan ikhlas kami untuk Kerajaan Sarawak, pekerja barisan hadapan di Hospital Umum Sarawak, dan banyak lagi yang berusaha gigih dalam menangani wabak tersebut. “Kami sangat berharap bahawa sumbangan kecil ini dapat membantu meringankan beban dan meningkatkan semangat serta keyakinan pekerja barisan hadapan dalam melaksanakan tugas mencabar mereka ketika  merawat pesakit Covid-19.” Mengulas lebih lanjut mengenai sumbangan itu, Dato Isaac Lugun mengatakan, “Sebagai entiti korporat tersenarai di Sarawak, CMS akan terus menyokong usaha gigih Kerajaan Sarawak untuk memerangi wabak Covid-19 di Sarawak.  “Kami menggesa entiti korporat lain di Sarawak memberikan sokongan mereka. Menerusi kerjasama ini, kita akan melalui krisis ini dan muncul sebagai sebuah negeri yang berdaya tahan.” 
See author's posts
